Daksha
Božanstvo Daksha (sanskrt: दक्ष = "sposoban/iskren") je u hinduističkoj mitologiji jedan od važnijih bogova te sin velikog boga Brahme, kao i brat Agnija, boga vatre. Također, bio je kralj na Zemlji u drevno doba te je prikazivan kao dosta debeo muškarac s glavom jarca. Hinduistički sveti spisi Matsya Purana, Vishnu Purana i Padma Purana pominju da se Dakshine božanske supruge zovu Prasuti i Panchajani. Daksha je smatrao da je potrebno stvoriti šta je moguće više žena te je sa svojim suprugama stvorio gomilu božica. Njegove najpoznatije kćeri su Khyati (supruga mudraca Bhrigua), Sati (Šivina prva supruga), Svaha (Agnijeva supruga), Aditi, Diti, Rati (supruga boga ljubavi) i Kṛttikā (Plejade). Njegova kći Sati poznata je i kao Dakshayani.